Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 298/09)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Coteaux Varois en Provence«

PDO-FR-A0725-AM02

Meddelelsesdato: 18.5.2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Selve betegnelsen

Stavemåden for betegnelsen »Coteaux Varois en Provence« er harmoniseret i hele produktspecifikationen med henblik på at skrive Varois med stort »V«.

Denne harmonisering berører ikke enhedsdokumentet.

2. Områder, hvor der udføres forskellige operationer

Kapitel I i produktspecifikationen for betegnelsen »Coteaux Varois en Provence« er blevet ændret i punkt »IV — Områder, hvor der udføres forskellige operationer«, idet det er blevet suppleret med henvisningen til den officielle geografiske kode, som anerkender og opregner kommunerne i de enkelte departementer på nationalt plan. Denne redaktionelle ændring gør det muligt at fastlægge det geografiske område med henvisning til 2020-udgaven af INSEE's officielle geografiske kode og at skabe juridisk sikkerhed for afgrænsningen af det geografiske område.

Enhedsdokumentet suppleres med en sådan henvisning til »det geografiske område« og »området i umiddelbar nærhed«.

3. Dyrkning af vinmarkerne

Kapitel I i produktspecifikationen for betegnelsen »Coteaux Varois en Provence« er blevet ajourført under punkt »VI. — Dyrkning af vinmarkerne« for at revidere kriterierne for beplantningstætheden. Minimumsantallet af planter pr. hektar er afskaffet. Beplantningstætheden beregnes i forhold til et maksimalt areal pr. plante på 2,50 kvadratmeter. Dette areal beregnes ved at gange afstanden mellem rækkerne med afstanden mellem stokkene. Afstanden mellem rækkerne må ikke overstige 2,50 m, og afstanden mellem vinstokkene i samme række må ikke være mindre end 0,80 m.

Enhedsdokumentet er blevet ændret under overskriften »Vinfremstillingspraksis«.

4. Bestemmelser om markedsføring af produkter

Kapitel I i produktspecifikationen for betegnelsen »Coteaux Varois en Provence« ajourføres under punkt IX. — »4° — Bestemmelser om afsætning til forbrugerne« med henblik på at afskaffe den dato, hvorefter vin kan omsættes mellem de forskellige producenter, der markedsfører dem. Afskaffelsen af denne dato gør det muligt for vinene at bevæge sig frit mellem producenterne på markedet, så snart vinfremstillingen er afsluttet.

Enhedsdokumentet berøres ikke af denne ændring.

5. Indberetningsforpligtelser

Kapitel II i varespecifikationen for betegnelsen »Coteaux Varois en Provence« er blevet ændret i punkt »3. Erklæring før emballering« for blot at angive, at enhver erhvervsdrivende, der ønsker at emballere en vin, der er omfattet af betegnelsen, skal indgive en emballeringserklæring for det pågældende parti til det godkendte kontrolorgan. Partiet defineres som en homogen enhed fra en eller flere beholdere. De anmeldelsesprocedurer, der kræves af erhvervsdrivende, skal indgå i kontrolplanen for betegnelsen.

Enhedsdokumentet berøres ikke af denne ændring.

6. De vigtigste punkter i produktspecifikationen, der skal kontrolleres

Kapitel III i produktspecifikationen for betegnelsen »Coteaux Varois en Provence« er blevet ændret for at ajourføre listen over de vigtigste punkter i produktspecifikationen, der anvendes til at kontrollere produkterne.

Denne ajourføring berører ikke enhedsdokumentet.

Kontrolmyndighedens kontaktoplysninger er også blevet ajourført i produktspecifikationens kapitel III. Denne opdatering er flyttet til afsnittet »Kontaktoplysninger« i enhedsdokumentet.

ENHEDSDOKUMENT

1. Produktets betegnelse

Coteaux Varois en Provence

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Analytisk beskrivelse

KORTFATTET TEKSTBESKRIVELSE

Vinene med betegnelsen »Coteaux Varois en Provence« er stille vine, der kan opdeles i rød-, rosé- og hvidvine.

Rødvinene har på aftapningstidspunktet et æblesyreindhold på højst 0,4 gram pr. liter.

Efter gæringen har vinene et indhold af gæringsdygtigt sukker (glukose + fruktose) på højst 4 gram pr. liter for hvidvine og rosévine og 3 gram pr. liter for rødvine.

Vinene har et naturligt alkoholindhold udtrykt i volumen på mindst 11 %.

De øvrige analytiske kriterier følger fællesskabsreglerne.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i meq/l Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

2. Organoleptisk beskrivelse

KORTFATTET TEKSTBESKRIVELSE

Rosévinene er tørre og har en lys og levende lyserød farve og udgør størstedelen af den provencalske trio bestående af sorterne cinsaut N, grenache N og syrah N, som er kendetegnet ved aromaer af friske frugter og ofte røde frugter. Nogle krydrede noter eller noter fra »garrigue'en«, der minder om timian, rosmarin, gyvel, enebær osv., gør den aromatiske profil mere kompleks. Disse vine har en god balance mellem friskhed og struktur i munden.

Rødvinene stammer hovedsagelig fra en harmonisk sammenstikning af grenache N, syrah N og mourvèdre N. Vinene er generøse, velstrukturerede og kan lagres længe, har rige og silkeagtige tanniner og frugtagtige noter, der udvikler sig i retning af krydderier og garrigue’en.

De tørre hvidvine fremstilles hovedsagelig af sorten bermentino B, ofte kombineret med sorterne grenache B, clairette B, e sémillon B eller ugni blanc B. Disse vine har en delikat duft. De har en god balance mellem friskhed og rundhed.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i meq/l Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

5.1. Væsentlige ønologiske fremgangsmåder

Dyrkningspraksis

Beplantningstæthed:

Arealet for hver enkelt vinstok må ikke overstige 2,50 m2. Dette areal beregnes ved at gange afstanden mellem rækkerne med afstanden mellem stokkene.

Afstanden mellem rækkerne må ikke overstige 2,50 m, og afstanden mellem vinstokkene i samme række må ikke være mindre end 0,80 m.

— Vinstokkene beskæres med kort beskæring (gobeletbeskæring eller Royatbeskæring). Hver plante har højst 6 grene med højst 2 skud, dvs. højst 12 skud pr. plante.

— Druesorterne cabernet-sauvignon N og syrah N kan beskæres med lang beskæring, den såkaldte »Guyotbeskæring« med højst 10 skud pr. plante, heraf 8 skud på den lange spore. Vanding i vinens vækstsæson er kun tilladt i tilfælde af vedvarende tørke, og hvis en sådan tørke forstyrrer vinens gode fysiologiske udvikling og druernes modenhed.

Særlig ønologisk fremgangsmåde

Til forarbejdningen af rosévine er det tilladt at anvende kul til ønologisk brug til fremstilling af vinmost og ung vin, der stadig er i gæringsfasen, for op til 20 % af de rosévine, der forarbejdes af den berørte vinproducent for den pågældende høst.

Ud over ovennævnte bestemmelser skal vinene med hensyn til ønologiske fremgangsmåder opfylde de krav, der er fastsat på EU-niveau og i den franske lov om landbrug og fiskeri (»code rural et de la pêche maritime«).

5.2. Maksimale udbytter

60 hektoliter pr. hektar

6. Afgrænset geografisk område

Druehøsten, vinfremstillingen og vinbehandlingen finder sted i følgende kommuner i departementet Var i henhold til den officielle geografiske kode fra 2020: Barjols, Bras, Brignoles, Brue-Auriac, Camps-la-Source, La Celle, Châteauvert, Forcalqueiret, Garéoult, Méounes-lès-Montrieux, Nans-les-Pins, Néoules, Ollières, Pontevès, Rocbaron, La Roquebrussanne, Rougiers, Saint-Maximin-la-Sainte-Baume, Saint-Zacharie, Sainte-Anastasie-sur-Issole, Salernes, Seillons-Source-d’Argens, Signes, Tavernes, Tourves, Le Val, Varages og Villecroze.

7. Druesorter

Cabernet Sauvignon N

Carignan N

Cinsaut N — Cinsault

Clairette B

Grenache N

Grenache blanc B

Mourvèdre N — Monastrell

Semillon B

Syrah N — Shiraz

Tibouren N

Ugni blanc B

Vermentino B — Rolle

8. Tilknytning til det geografiske område

8.1. Beskrivelse af de naturgivne faktorer, der bidrager til tilknytningen

Det geografiske område hører til naturområdet i den del af Provence, der har kalkholdig jord. Det er afgrænset mod syd af Toulonnais-bjergene og Sainte-Baume-bjergene, mod øst af Saint-Quinis-væggen, mod nord af Canjuers-plateauet og mod vest af Aurélien-bjerget og Saint Victoire-sænkningen og er kendetegnet ved markante bjergrelieffer med en højde på mellem 600 meter og mere end 1 000 meter for Saint Baume-massivet. Det omfatter 28 kommuner i departementet Var, der ligger omkring Brignoles.

Inden for det geografiske område er de parceller, der er præcist afgrænset til druehøsten, i overensstemmelse med traditionerne for beplantning af vindyrkningsarealerne.

Dets geologi og topografi er kendetegnet dels ved en række ler- og kalkstenssletter, der vender øst-vest, og som skifter med såkaldte »gravettes« (lokalt udtryk, der betegner aflejringer og aflejringer af småsten) og moræneler, dels ved et højt plateau bestående af triassiske formationer, hvor Var-regionens vigtigste floder udspringer.

Vindyrkningsarealernes højde på mellem 350 og 500 meter for de højeste parceller og de kalkholdige klippebjerge, der bremser påvirkningerne fra havet, giver middelhavsklimaet i det geografiske område mere fastlandskarakter, hvilket illustreres af forekomsten af steneg i Brignoles-regionen og duneg længere mod nord. Den årlige nedbør varierer mellem 700 mm og 900 mm, og gennemsnitstemperaturen svinger omkring 13 °C. Efteråret og foråret er ofte meget milde. Somrene er undertiden kendetegnet ved meget høje temperaturer i løbet af dagen, mens nætterne er mere kølige. Vintrene er meget kolde og barske og mere markante end i resten af Provence.

Vindyrkningsarealet, der ligger mellem de træbevoksede kalkstensmassiver, er beliggende på afkalket lerbund og ved foden af kalkstensskråninger, der er dækket af aflejringer af småsten. Dalene er smalle, og bassinerne ligger i forskellige højder. Det er omgivet af det geografiske område for den kontrollerede oprindelsesbetegnelse »Côtes de Provence« og den kontrollerede oprindelsesbetegnelse »Coteaux d'Aix-en-Provence«, men er kendetegnet en udelukkende kalkholdig jordbund (eller ler og kalksten) og et køligere klima.

8.2. Beskrivelse af de menneskelige faktorer, der bidrager til tilknytningen

Der har været vinstokke i området siden romertiden, men udbredelsen stod stille i en periode efter barbarernes invasioner i det 5. og 6. århundrede. Derefter oplevede vinmarkerne fremgang igen takket være munkene fra Saint-Victor-klostret og derefter tempelridderne og greverne af Provence, der havde hovedsæde i Brignoles. Disse vine blev hovedsagelig forbrugt lokalt, navnlig på bordene hos greverne af Provence eller i parlamentet i Aix fra middelalderen og indtil udgangen af det 19. århundrede.

Det geografiske områdes kontinentale beliggenhed betød, at landbrugerne var selvforsynende og dyrkede korn og oliventræer på vinparcellen, hvilket har skabt et typisk landskab med olivenalléer.

Som det er tilfældet med hele vinområdet i Provence, findes der en mangfoldighed af druesorter som følge af udvekslinger langs kommunikationskanalerne mellem Spanien, Italien og Rhônedalen, som krydser det geografiske område. Man udvalgte gradvist et dusin druesorter, fordi de passede til områdets karakteristika og på grund af deres evne til at frembringe kvalitetsvine, herunder sorterne cinsaut N, grenache N og grenache blanc B, mourvèdre N, syrah N, tibouren N, carignan N, clairette B, ugni B og vermentino B (med det lokale navn »rolle«).

Slutningen af det 19. århundrede var præget af udviklingen af bauxitminerne omkring Brignoles, hvor minearbejderne bidrog til at fremme vindyrkningen for at supplere deres indtægter. Denne udvikling i udnyttelsen af vindyrkningsarealerne øgede betydningen af de kooperativer, som opstod i begyndelsen af det 20. århundrede, og som i høj grad findes i det centrale Var.

Betegnelsen »Coteaux varois« optræder for første gang i 1945 i en forordning om fastsættelse af priserne på vin. En bekendtgørelse af 29. januar 1975 suppleret med en anden bekendtgørelse af 18. december 1978 definerer produktionsområdet for »Vin de Pays des Coteaux varois«. I bekendtgørelsen af 28. juni 1984 anerkendes »Coteaux varois« som »appellation d'origine vin délimité de qualité supérieure«. Den kontrollerede oprindelsesbetegnelse blev anerkendt den 26. marts 1993 under betegnelsen »Coteaux varois« og derefter under betegnelsen »Coteaux varois en Provence« den 2. august 2005.

I 2009 blev der produceret 117 500 hektoliter på 2 560 hektar af 81 individuelle producenter og 10 kooperative producenter.

Rosévine tegner sig for 85 % af produktionen, rødvine for 12,5 % og hvidvine for 2,5 %.

8.3. Årsagssammenhæng

Middelhavsklimaet, der er påvirket af fastlandsklimaet, som er mere køligt end i kystområderne, kombineret med stenholdig ler- og kalkholdig jord med afbalancerede vandforhold, der let varmes op, fremmer druernes og polyfenolernes gode modenhed, fordi vandstresset er begrænset. Vekselvirkningen mellem kølige nætter og varme dage, der er specifikke for dette geografiske område i sommersæsonen, bidrager til at forbedre kvaliteten og modningen af polyfenoler, navnlig i perioden op til høsten. De karakteristiske polyfenoler er en af årsagerne til rigdommen og finheden i rødvinenes tanniner.

Vinområdet påvirkes af mistralvinden, en voldsom, kold og tør nordenvind, som tørrer det gennem hele vækstcyklussen og dermed begrænser udviklingen af svampesygdomme, navnlig efter de hyppige tordenvejr i august.

Alle disse kendetegn fremmer produktionen af en godt moden og koncentreret høst, der er sund og giver frugtagtige og komplekse vine med en behagelig og karakteristisk balance mellem rundhed og vitalitet.

Vine med den kontrollerede oprindelsesbetegnelse »Coteaux Varois en Provence« bliver stadig mere berømte og velanskrevne i det centrale Provence takket være dynamikken hos de producenter, der nyder godt af et vinhus i det tidligere kloster La Celle, et sted, der viet til stilhed og refleksion. Det er omgivet af en cypresallé, og markerne er beplantet på fransk manér og har en samling af mere end 80 druesorter fra Provence-regionen.

9. Andre vigtige betingelser (emballering, mærkning, andre krav)

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger i umiddelbar nærhed, og som er defineret som en undtagelse for fremstillingen og behandlingen af vinene, består af følgende kommuner på grundlag af den officielle geografiske kode for 2020:

— Departementet Var: Besse-sur-Issole, Carcès, Correns, Cotignac, Cuers, Entrecasteaux, Flassans-sur-Issole, Montfort-sur-Argens, Pierrefeu-du-Var og Pourcieux

— Departementet Bouches-du-Rhône: Auriol.

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

a) På vinenes etiket kan man angive den større geografiske enhed »Vin de Provence«. Størrelsen på skrifttegnene for denne større geografiske enhed må hverken i højden eller bredden være større end de skrifttegn, der anvendes til betegnelsen for den kontrollerede oprindelsesbetegnelse. Den større geografiske enhed »Vin de Provence« optræder i samme synsfelt som navnet på betegnelsen.

b) Vinenes etiket kan indeholde navnet på et mindre geografisk område, forudsat at: — der er tale om en matrikelregistreret lokalitet — navnet fremgår af høstanmeldelsen. Navnet på den matrikelregistrerede lokalitet trykkes med bogstaver, hvis størrelse hverken i højden eller bredden er større end halvdelen af størrelsen af de bogstaver, der anvendes til navnet på betegnelsen.

Link til produktspecifikationen

https://info.agriculture.gouv.fr/gedei/site/bo-agri/document_administratif-56db90a9-1adb-44fb-806d-d89e584cfdf9

(1) EUT L 9 af 11.1.2019, s. 2.